CELEX: 32020Y0619(01)
Language: ro
Date: 2020-06-02 00:00:00
Title: Decizia Comitetului european pentru risc sistemic din 2 iunie 2020 privind anularea anumitor rapoarte privind acțiunile întreprinse și măsurile aplicate în conformitate cu Recomandarea CERS/2014/1 și Recomandarea CERS/2015/2 ale Comitetului european pentru risc sistemic (CERS/2020/10) 2020/C 205/07

19.6.2020   
               
               
                  RO
               
               
                  Jurnalul Oficial al Uniunii Europene
               
               
                  C 205/13
               
            
         DECIZIA COMITETULUI EUROPEAN PENTRU RISC SISTEMIC
         din 2 iunie 2020
         privind anularea anumitor rapoarte privind acțiunile întreprinse și măsurile aplicate în conformitate cu Recomandarea CERS/2014/1 și Recomandarea CERS/2015/2 ale Comitetului european pentru risc sistemic
         (CERS/2020/10)
         (2020/C 205/07)
         CONSILIUL GENERAL AL COMITETULUI EUROPEAN PENTRU RISC SISTEMIC,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 3 alineatul (2) litera (f),
         având în vedere Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (2), în special articolul 20,
         întrucât:
         
                     (1)
                  
                  
                     În conformitate cu secțiunile 2.3.1-2.3.3 din Recomandarea CERS/2014/1 a Comitetului european pentru risc sistemic (3), destinatarii acestei recomandări trebuie să raporteze la fiecare trei ani Comitetului european pentru risc sistemic (CERS), Consiliului și Comisiei cu privire la măsurile aplicate de destinatari pentru a respecta recomandarea sau să justifice în mod adecvat orice lipsă de acțiune. Primele rapoarte ale fiecărui destinatar urmau să fie transmise până la 30 iunie 2016. Primul set de rapoarte primite a stat la baza primei evaluări de către CERS a conformității în ceea ce privește punerea în aplicare a Recomandării CERS/2014/1. Concluziile evaluării au fost aprobate de Consiliul general al CERS la 1 februarie 2019, iar raportul de sinteză privind conformitatea, care oferă o evaluare a nivelului punerii în aplicare a Recomandării CERS/2014/1 de către destinatarii acesteia, a fost publicat pe website-ul CERS în mai 2019.
                  
               
                     (2)
                  
                  
                     În conformitate cu secțiunea 2.3.1 din Recomandarea CERS/2015/2 a Comitetului european pentru risc sistemic (4), autoritățile relevante trebuie să raporteze la fiecare doi ani CERS și Consiliului cu privire la acțiunile întreprinse ca răspuns la această recomandare sau să justifice în mod adecvat orice lipsă de acțiune. Primele rapoarte trebuiau transmise până la 30 iunie 2017 de către fiecare autoritate relevantă. Evaluarea conformității în ceea ce privește punerea în aplicare a recomandării este încă în curs de desfășurare.
                  
               
                     (3)
                  
                  
                     Decizia CERS/2019/15 a Comitetului european pentru risc sistemic (5) a amânat cu un an, respectiv până la 30 iunie 2020, datele de transmitere a celui de al doilea raport în conformitate cu Recomandările CERS/2014/1 și CERS/2015/2.
                  
               
                     (4)
                  
                  
                     Membrii CERS și destinatarii Recomandărilor CERS/2014/1 și CERS/2015/2 evaluează implicațiile pandemiei de coronavirus (COVID-19) și au în vedere o serie de măsuri menite să atenueze impactul asupra stabilității financiare. Având în vedere provocările semnificative asociate răspândirii pandemiei de COVID-19, este oportun, prin urmare, ca destinatarilor să nu li se mai solicite să transmită, până la 30 iunie 2020, cel de al doilea raport în conformitate cu Recomandările CERS/2014/1 și CERS/2015/2.
                  
               
                     (5)
                  
                  
                     Prezenta decizie nu ar trebui să afecteze cererile de transmitere a rapoartelor ulterioare în conformitate cu Recomandările CERS/2014/1 și CERS/2015/2,
                  
               ADOPTĂ PREZENTA DECIZIE:
         
            Articolul 1
            Anularea anumitor rapoarte privind acțiunile întreprinse și măsurile aplicate
            
               (1)   Destinatarilor Recomandării CERS/2014/1 nu li se mai solicită să transmită până la 30 iunie 2020 cel de al doilea raport privind măsurile aplicate pentru a respecta această recomandare sau pentru justificarea în mod adecvat a oricărei lipse de acțiune.
               Nimic din alineatul (1) nu afectează cererea de transmitere a rapoartelor ulterioare în conformitate cu Recomandarea CERS/2014/1.
            
            
               (2)   Destinatarilor Recomandării CERS/2015/2 nu li se mai solicită să transmită până la 30 iunie 2020 cel de al doilea raport privind măsurile aplicate pentru a respecta această recomandare sau pentru justificarea în mod adecvat a oricărei lipse de acțiune.
               Nimic din alineatul (2) nu afectează cererea de transmitere a rapoartelor ulterioare în conformitate cu Recomandarea CERS/2015/2.
            
         
         
            Articolul 2
            Intrarea în vigoare
            Prezenta decizie intră în vigoare la 3 iunie 2020.
         
         
            Adoptată la Frankfurt pe Main, 2 iunie 2020.
            
               
                  Șeful secretariatului CERS
               
               
                  în numele Consiliului general al CERS
               
               Francesco MAZZAFERRO
            
         
         
            (1)  JO L 331, 15.12.2010, p. 1.
         
            (2)  JO C 58, 24.2.2011, p. 4.
         
            (3)  Recomandarea CERS/2014/1 a Comitetului european pentru risc sistemic din 18 iunie 2014 cu privire la orientări privind stabilirea ratelor amortizoarelor anticiclice de capital (JO C 293, 2.9.2014, p. 1).
         
            (4)  Recomandarea CERS/2015/2 a Comitetului european pentru risc sistemic din 15 decembrie 2015 privind evaluarea efectelor transfrontaliere ale măsurilor de politică macroprudențială și aplicarea prin reciprocitate voluntară a acestor măsuri (JO C 97, 12.3.2016, p. 9).
         
            (5)  Decizia CERS/2019/15 a Comitetul european pentru risc sistemic din 28 iunie 2019 privind amânarea anumitor rapoarte privind acțiunile întreprinse și măsurile aplicate în conformitate cu Recomandarea CERS/2014/1 și Recomandarea CERS/2015/2 ale Comitetului european pentru risc sistemic (JO C 264, 6.8.2019, p. 2).